Document ID: /roh_data/filtered/fineweb-2-filterrobots_roh.jsonl.gz/952

Il Cussegl federal aveva proponì da promover ovras cun ina prestaziun da dapli 300 uras kilowatt, il Cussegl naziunal vuleva auzar la limita sin 1 megawatt. La chombra pitschna è uss turnada a la proposta dal Cussegl federal. Las ovras idraulicas pitschnas fruntan sin resistenza tar las organisaziuns d’ambient sco era tar las associaziuns da pestgaders.
Implants d'energia era en territoris natirals protegids
Vitiers ha il Cussegl dals chantuns decidì che turbinas da vents, ovras idraulicas u ovras d'accumulaziun a pumpa pon sut circumstanzas era vegnir construidas en in territori natiral protegì. Nizzegiar las energias regenerablas duai vegnir declerà ad in interess naziunal. Uschia fiss pussaivla ina consideraziun dals interess cura ch'i va per construir in implant en cuntradas da muntada naziunala.
En quest punct suonda la chombra pitschna da principi a la regenza svizra ed al Cussegl naziunal. El ha dentant restrenschì levet la consideraziun dals interess. Ina construcziun d'implants en in territori natiral protegì duai esser pussaivla sulet sche quest territori na vegn betg violà en sia valuta centrala.
RR novitads 11:00